Iankaikkinen elämä Herrassa Jeesuksessa syntien sovitus pelastus
Herrassa Jeesuksessa on elämä - iankaikkinen elämä
Uskovien keskuudessa on erilaista opetusta Herran Jeesuksen Jumaluudesta. Jotkut sanovat Herran Jeesuksen syntyneen Isästä iankaikkisuudessa ja toiset sanovat Herran Jeesuksen olevan iankaikkinen Jumala, jolla ei ole syntyä ja alkua iankaikkisuudessa. Minä itse uskon, että Herra Jeesus on iankaikkinen Jumala, jolla ei ole alkua ja syntyä iankaikkisuudessa, koska Hän on ollut aina olemassa. Jumala on iankaikkinen, eikä Jumalalla ole alkua, eikä Jumala synnytä Jumalia. Gnostilaisuus opetti jumalien synnyttävän jumalia, mutta Raamattu ei opeta gnostilaista ilmestystietoa ja harhaoppia, vaan iankaikkisen Jumalan sanan ilmoituksen totuutta.
Heprealaiskirjeen 9 luvussa (jakeet 14, 15) sanotaan, että Herra Jeesus uhrasi itsensä oman verensä ja iankaikkisen Hengen kautta viattomana Jumalalle, joka tuo puhdistuksen kuolleista teoista ja saa meidät palvelemaan elävää Jumalaa, koska Herra Jeesus on Uuden Liiton Välimies, että Jumalan armosta pelastuneet ihmiset saisivat luvatun iankaikkisen perinnön. Raamattu opettaa Jumalan olevan iankaikkisen Hengen (aina olemassa ollut) ja Raamattu sanoo Herran Jeesuksen olevan iankaikkinen Henki (Hepr 9:14). Raamattu todistaa selkeästi ettei Isä Jumala ole synnyttänyt Jeesusta iankaikkisuudessa, koska Herra Jeesus on iankaikkinen Henki, eli toisin sanoen Jeesus on iankaikkinen Jumala, mutta ei Isä.
Olen joutunut tai saanut joutua useamman kerran Joh 5:26 Raamatun kohdan eteen, jota useat opettavat siten, että siinä olisi opetus kuinka Isä olisi antanut (synnyttänyt) elämän Jeesukselle iankaikkisuudessa. Joh 5:26 ei opeta, että Jeesus olisi saanut (syntynyt) Isältään elämän iankaikkisuudessa. En ole kiistojen kipeä tai riidanhaluinen, enkä kirjoita sanan kiistojen takia, vaan sen tähden, että näkisimme sen mitä Joh 5:26 tarkoittaa kun tutkimme ja katsomme sen asia- ja tekstiyhteydessään. Jos irrotamme Raamatun jakeita pois asia- ja tekstiyhteydestään, niin se voi johtaa vilpittömänkin uskovan mielivaltaiseen tulkintaan ja Raamatun sanan vääristämiseen. En kirjoita tätä kirjoitusta korkealta tai ketään ylenkatsoen, sillä olenhan itse ansioton palvelija sekä erehtyväinen ihminen. Koska olen vajavainen ja erehtyväinen ihminen, niin sinun tulee tutkia ja koetella kirjoitukseni Jumalan sanan avulla rukouksen kera.
Johanneksen evankeliumin luku 5 ja jakeet 21-30 opettavat siitä kuinka Isä on antanut Pojalle (Jeesus) vallan tuomita ja antaa iankaikkisen elämän kaikille, jotka uskovat Häneen (Jeesus). Jaejakso ja asiayhteys opettaa, että se joka uskoo Jeesukseen siirtyy kuolemasta elämään ja saa iankaikkisen elämän. Asiayhteys puhuu iankaikkisesta elämästä ja pelastuksesta uskon kautta Herraan Jeesukseen. Joh 5: 26 tarkoittaa sitä, että niin kuin Isällä on elämä, niin Hän (Isä) on antanut elämän myös Pojalle, niin että Hänellä olisi elämä itsessänsä Ihmisen Poikana, eli ihmisen ruumiissa syntien Sovittajana. Joh 5:25 pohjustaa tätä sanoen, että aika tulee ja on jo jolloin kuolleet (syntiset iankaikkisen kuoleman tuomion alla olevat) kuulevat Jumalan Pojan äänen, ja jotka sen kuulevat saavat elää.
Tämän jälkeen Raamattu sanoo Isällä olevan elämän itsessänsä ja että Isä on antanut elämän myös Pojalle, niin että Hänellä olisi myös elämä itsessänsä, joka ei tarkoita sitä Isä olisi antanut Jeesukselle elämän (synnyttänyt) iankaikkisuudessa, sillä asia- ja tekstiyhteys puhuu iankaikkisesta elämästä, joka saadaan uskon kautta Herraan Jeesukseen. Asia- ja tekstiyhteyden mukaan Isä antoi Pojalle elämän Ihmisen Poikana, ihmisruumiissa ja antoi Jeesukselle vallan tuomita, koska Jeesus on Ihmisen Poika. Raamattu ei tässä asiayhteydessä hyppää ja pomppaa iankaikkisuuteen, jossa Jeesus olisi saanut elämän Isältään. Jos Jeesus olisi saanut elämän iankaikkisuudessa Isältään, niin Jeesus ei voisi olla iankaikkinen Jumala, vaan Jumalasta syntynyt Jumala, mutta tällaista gnostilaista harhaoppia ja ilmestystietoa Raamattu ei opeta. Isä Jumala on iankaikkinen elämä ja Hän antaa syntiselle ihmiselle iankaikkisen elämän Herran Jeesuksen kautta, koska Herralla Jeesuksella itsellään on iankaikkinen elämä.
Petri Paavola 12.2.2018